Komission kertomus neuvostolle TMA-2:sta, uusista synteettisistä huumausaineista hyväksytyn yhteisen toiminnan (97/396/YOS) mukaisesti /* KOM/2003/0258 lopull. */





KOMISSION KERTOMUS NEUVOSTOLLE TMA-2:sta, uusista synteettisistä huumausaineista hyväksytyn yhteisen toiminnan (97/396/YOS) mukaisesti 1. Euroopan komissio sai Euroopan huumausaineiden ja niiden väärinkäytön seurantakeskukselta (EMCDDA) 8. huhtikuuta 2003 kertomuksen TMA-2:n (2,4,5-trimetoksiamfetamiini) riskien arvioinnista. Kertomuksen nimi on "Report on the Risk Assessment of TMA-2 in the Framework of the Joint Action on New Synthetic Drugs". Kertomus riskien arvioinnista laadittiin EMCDDA:n tiedekomitean, jäsenvaltioiden ja komission edustajien sekä Europolin ja Euroopan lääkearviointiviraston 31.3.-1.4. pitämän kokouksen jälkeen. Horisontaalinen huumausainetyöryhmä oli vaatinut riskien arviointia 12. joulukuuta 2002 uusista synteettisistä huumausaineista 16. kesäkuuta 1997 hyväksytyn yhteisen toiminnan säännösten mukaisesti. TMA-2 on ilmoitettu uusista synteettisistä huumausaineista hyväksytyn yhteisen toiminnan 3 artiklan mukaisesti virallisesti uudeksi synteettiseksi huumausaineeksi kolme kertaa, elokuussa 2001, kesäkuussa 2002 ja syyskuussa 2002. 2. Yhteisen toiminnan 5 artiklassa säädetään, että kuukauden kuluessa kertomuksen laatimisesta neuvostolle voidaan esittää aloite uuden synteettisen huumausaineen valvontatoimenpiteistä, tai "jos komissio katsoo, että on tarpeetonta esittää aloite..., se antaa neuvostolle selvityksen kannastaan". 3. Yhteisen toiminnan 1 artiklassa säädetään, että "yhteisen toiminnan tavoitteena on uusia synteettisiä huumausaineita koskevan nopean tiedonvaihtojärjestelmän luominen ja niihin liittyvien riskien arviointi, jotta jäsenvaltioissa sovellettavia psykotrooppisten aineiden valvontatoimenpiteitä voitaisiin soveltaa myös uusiin synteettisiin huumausaineisiin". 4. Yhteisen toiminnan 4 artiklan 1 kohdassa säädetään, että "EMCDDA kutsuu jäsenvaltion tai komission pyynnöstä kokoon jäsenvaltioiden nimittämillä asiantuntijoilla laajennetun tiedekomitean johdolla pidettävän erityiskokouksen, johon kutsutaan myös komission, EDU:n ja Euroopan lääkearviointiviraston edustajat. Tämä komitea arvioi uusien synteettisten huumausaineiden käyttöön ja laittomaan kauppaan liittyviä mahdollisia riskejä, mukaan lukien terveydelliset ja sosiaaliset riskit, sekä niiden kieltämisestä johtuvia mahdollisia seurauksia". 5. Komissio on tutustunut kertomuksen päätelmiin ja toteaa seuraavaa: 5.1. TMA-2 on synteettinen huumausaine. Amerikkalainen kemisti Shulgin on esittänyt sen synteettisen valmistusprosessin. TMA-2:ta voidaan valmistaa myös asaronista (kyseinen tehoaine), jota uutetaan kalmojuuren (Acorus calamus) juurakosta. Internetissä on saatavana ohjeita, kuinka asaronea uutetaan ja TMA-2:ta valmistetaan sekä varoituksia kontraindikaatioista. TMA-2:lla ei ole toistaiseksi lääketieteellistä tai teollista käyttötarkoitusta. 5.2. TMA-2:n ei ole ilmoitettu olevan osallisena yhdessäkään kuolemantapauksessa eikä sellaisissakaan myrkytystapauksissa, jotka eivät ole johtaneet kuolemaan. 5.3. Yksikään jäsenvaltio ei ole tietoinen TMA-2:n laajamittaisesta tuotannosta, levityksestä ja/tai laittomasta myynnistä taikka järjestäytyneen rikollisuuden osuudesta tällaisissa toimissa. Yksi jäsenvaltio on ilmoittanut vuonna 1999 yhdestä tapauksesta, jossa TMA-2:ta on valmistettu pieniä määriä pienessä keittiönkaltaisessa laboratoriossa. Toinen jäsenvaltio on ilmoittanut yhdestä kansainvälisestä laittomasta kaupankäyntitapauksesta, joka koski yhtä jäsenvaltiota. 5.4. Yksi jäsenvaltio on ilmoittanut yhdestä pienestä TMA-2:n takavarikosta, joka tehtiin 5.3 kohdassa mainitussa keittiönkaltaisessa laboratoriossa. Lisäksi TMA-2:ta on löydetty neljässä muussa jäsenvaltiossa, viimeksi vuonna 2002. 5.5. Toistaiseksi on hyvin vähän tietoja TMA-2:n yleisestä toksisuudesta, lisääntymistoksisuudesta tai neurotoksisuudesta tai mutageenisesta potentiaalista ja karsinogeenisesta potentiaalista eläimillä eikä lainkaan tietoja vastaavista ongelmista ihmisillä. 5.6. Toistaiseksi ei ole todisteita haitallisista sosiaalisista vaikutuksista eikä siitä, että TMA-2:n käyttö aiheuttaisi häiriökäyttäytymistä, omaisuusrikoksia tai väkivaltaa. 6. Yksinomaan TMA-2:n riskien arviointia koskevan kertomuksen perusteella ja oikeasuhteisuuden periaatetta noudattaen komissio toteaa, ettei toistaiseksi ole aiheellista tehdä neuvostolle aloitetta TMA-2:n saattamiseksi valvontatoimenpiteiden piiriin EU:n tasolla uusista synteettisistä huumausaineista hyväksytyn yhteisen toiminnan 5 artiklan 1 kohdan mukaisesti. Komissio kuitenkin kehottaa EMCDDA:ta ja Europolia valvomaan edelleen TMA-2:n viihdekäytön suuntauksia osana yhteiseen toimintaan liittyvää ennakkovaroitusjärjestelmää ja ilmoittamaan mahdollisista löydöistään horisontaaliselle huumausainetyöryhmälle, varsinkin jos ne saavat todisteita uhasta kansanterveydelle tai sosiaalisista riskeistä.